Illum il-Kunsill adotta regoli aġġornati dwar is-sikurezza tal-avjazzjoni, li jinkludu mandat rivedut għall-Aġenzija Ewropea tas-Sikurezza tal-Avjazzjoni (EASA) u l-ewwel regoli li qatt saru għall-UE kollha għad-droni ċivili ta' kull daqs. Ir-riforma tintroduċi regoli proporzjonati u bbażati fuq ir-riskju mfassla biex jippermettu lis-settur tal-avjazzjoni tal-UE biex jikber, jagħmluh aktar kompetittiv u jinkoraġġixxu l-innovazzjoni. Ġie konkluż ftehim proviżorju mal-Parlament Ewropew fid-29 ta' Novembru 2017. "Dawn ir-regoli ser jiżguraw li l-avjazzjoni tibqa' sikura anki meta s-smewwiet tagħna jsiru dejjem aktar traffikużi," qal Ivaylo Moskovski, Ministru għat-Trasport, it-Teknoloġija tal-Informazzjoni u l-Komunikazzjoni tal-Bulgarija. Ir-regoli dwar id-droni jistabbilixxu l-prinċipji bażiċi li jiżguraw is-sikurezza, is-sigurtà, il-privatezza, il-protezzjoni tad-data u l-ħarsien tal-ambjent. It-test jistabbilixxi l-limitu tar-reġistrazzjoni għal operaturi tad-droni: jeħtieġ li l-operaturi tad-droni jkunu rreġistrati jekk id-droni tagħhom ikunu kapaċi jittrasferixxu aktar minn 80 Joule ta' enerġija kinetika meta jaħbtu ma' persuna. Ir-regoli l-oħra dettaljati dwar id-droni ser jiġu stabbiliti mill-Kummissjoni bl-għajnuna tal-EASA, abbażi tal-prinċipji deskritti f'dan ir-regolament. Il-vot ta' llum tal-Kunsill jikkonkludi l-proċedura leġislattiva fl-ewwel qari. Il-Parlament Ewropew ivvota fit-12 ta' Ġunju 2018. Ir-regolament ser jiġi ffirmat miż-żewġ istituzzjonijiet u jiġi ppubblikat fil-Ġurnal Uffiċjali tal-UE, probabbilment sal-aħħar ta' Lulju. Ser jidħol fis-seħħ 20 jum wara li jiġi ppubblikat. Regolament dwar regoli komuni fil-qasam tal-avjazzjoni ċivili Aġġornament tar-regoli tas-sikurezza tal-avjazzjoni u regoli ġodda dwar id-droni approvati mill-Kunsill (stqarrija għall-istampa 22/12/2017) Droni: ir-riforma tas-sikurezza tal-avjazzjoni tal-UE (informazzjoni ġenerali) Droni ċivili (Inġenji tal-ajru mingħajr ekwipaġġ) - sit web tal-EASA (jinkludi proposti għal regoli dettaljati) Ara l-paġna tal-laqgħa